*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*54. számú előterjesztés*

Bátaszék Város Önkormányzat Képviselő-testületének 2024. március 20-án

16 órakor megtartandó ülésére

Döntés a Vicze János Városi Sportpálya üzemeltetéséről

|  |
| --- |
| **Előterjesztő:** dr. Bozsolik Róbert polgármester  **Készítette** : dr. Firle-Paksi Anna aljegyző    **Törvényességi ellenőrzést végezte:** Takaróné dr. Mihó Beatrix  mb. hatósági irodavezető  **Tárgyalja:**  Pénzügyi és Gazdasági Bizottság 2024.03.19.  Közművelődési, Oktatási, Ifjúságii és Sport Bizottság 2024.03.19. |

**Tisztelt Képviselő-Testület!**

A Bátaszéki Sport Egyesület (továbbiakban: BSE) elnöke Nagy Ákos 2024. február 6. napján kelt nyilatkozatában foglaltak szerint **2024. április 1-jétől a Bátaszéki Sport Egyesület Labdarúgó Szakosztálya üzemeltetni kívánja az élőfüves, a műfüves pályát, a pálya környékét és a hozzátartozó kiszolgáló helyiségeket.** Az üzemeltetés zavartalan és kiszámítható finanszírozása érdekében kérik a Képviselő-testületet, hogy a január 29-i egyeztető ülésen elhangzottak alapján járjon el. Miszerint az ott elhangzott pénzügyi kerettel támogassa az Egyesületet és ezáltal a Szakosztály ilyen irányú törekvését, továbbá a naptári év második felében, egy esetleges költségvetési módosítással különítsen el egy olyan keretet, ami – szükség esetén – az üzemeltetésre fordítható, amennyiben a kiadások túlmutatnak az előre meghatározott kereten. Kifejezte, hogy a BSE Labdarúgó Szakosztály mindent megtesz, hogy a Vicze János Sportpályát és környezetét „jó gazda” módján üzemeltesse, és a kiadási költségeket optimalizálja.

MLSZ TAO támogatásból létrehozott műfüves és élőfüves pálya fenntartási kötelezettsége a BSE-t terheli. A pályák állapotának fenntartására Bátaszék Város Önkormányzata sosem vállalt kötelezettséget, ám, a fenntartáshoz 2024. évben működési támogatást kíván biztosítani, azzal, hogy egyidejűleg a pályákat kiszolgáló épület, valamint területek üzemeltetését átadja a BSE-nek.

Bátaszék város 2024. évi beterjesztett költségvetésében tervezésre került 16.500.000 Ft összegű céltartalék a sportpálya 2024. évi üzemeltetésére, fenntartására. A költségvetési kondíciókat tekintve ezt az összeget tudja az önkormányzat a sportpálya működtetésére fordítani 2024-ben.

**A Képviselő-testület 2024. február 14-ei ülésén a megállapodás tervezetét és lényeges tartalmi elemeit jóváhagyta, és felkérte a város polgármesterét, hogy a jóváhagyott megállapodást egyeztesse az Egyesülettel** és a következő testületi ülésre terjessze be a végleges megállapodást elfogadásra.

A megállapodás tervezete február 16-án megküldésre került a BSE részére. A BSE vezetősége február 23-án megtette a megállapodás tervezetben **jelzett javaslatait,** azzal, hogy a megállapodás részévé kíván tenni, - annak mellékleteiként - egy házirendet és egy megállapodás tervezetet. Jelezte, hogy amint megvitatta a szakosztály vezetősége és az egyesület elnöksége a részleteket, ezen dokumentumokról egyeztetni kívánnak a város vezetésével is.

**A BSE március 13-án érkezett levelében csatolta – jelen előterjesztés mellékleteit képező - Vicze János Városi Sportpályára irányuló jogi rendelkezéseket és házirend tervezetet**, egyúttal tájékoztatta a hivatalt arról, hogy bizonyos tartalmi részeket az MLSZ ajánlások alapján, az egyéb helyi körülményeket figyelembe vevő részt, pedig maga a Labdarúgó Szakosztály vezetősége állította össze.

A megállapodás megkötéséhez szükséges fedezet, összesen 16.500.000,- Ft Bátaszék város 2024. évi költségvetésében rendelkezésre áll.

Kérjük a T. Képviselő-testületet az előterjesztés megtárgyalására.

**H a t á r o z a t i j a v a s l a t :**

**Vicze János Városi Sportpálya működtetésére vonatkozó megállapodás jóváhagyására**

Bátaszék Város Önkormányzata Képviselő-testülete

1. a Bátaszéki Sport Egyesülettel (7140 Bátaszék, Szabadság u. 4., adószám: adószáma: 19952819-1-17, képviseli: Nagy Ákos Péter elnök) kötendő megállapodást - a határozat melléklete szerinti tartalommal - jóváhagyja;
2. a megállapodás megkötéséhez szükséges 16.500.000 Ft összeget az önkormányzat 2024. évi költségvetésének e célra elkülönített tartaléka terhére biztosítja;
3. felhatalmazza a város polgármesterét a megállapodás aláírására.

*Határidő:* 2024. március 31.

*Felelős:* Dr. Bozsolik Róbert polgármester

(a megállapodás aláírásáért)

*Határozatról értesül*: Bátaszéki Sport Egyesület

Bátaszéki KÖH pénzügyi iroda

irattár